钦定古今图书集成/明伦汇编/氏族典/第359卷 > 林玭
## 钦定古今图书集成/明伦汇编/氏族典/第359卷 > 林玭

按《福州府志》：“玭字廷珍，候官人。天顺甲申进士。甫释
褐，以亲老请告，盖终养者十有七年。亲终，起南京刑
部主事，历员外郎，浙江佥事。雅为王端毅太宰所知，
擢云南副使，致仕卒。玭律己端严，谳狱明恕，在浙有
平贼功，风节凛然。其学精于《易》，泉州蔡清师事之，门
人得指授，登第者甚众，自号云室山人。弟瑭字廷玉”，
成化辛丑年进士。为人正直凝重。观政工部，檄修《周
藩茔域》，区画有方。抚臣上其事，请为例，授行人，迁监
察御史，巡按云南，剿铁索箐寇，灭之。转督学南畿，以
身训率，严考校，公劝惩，一时学者相庆。得师，卒于官。
南畿以瑭同真文忠、德秀先辈，列祀学宫。